**INFORMACIJA O STANJU SIGURNOSTI NA PODRUČJU POLICIJSKE UPRAVE**

**BRODSKO-POSAVSKE U JEDANAEST MJESECI 2024. GODINE**

**STANJE KRIMINALITETA**

 U jedanaest mjeseci 2024. godine evidentirano je 1547 kaznenih djela što je za 140 kaznenih djela ili 10% više u odnosu na jedanaest mjeseci 2023. godine.

 Od ukupnog broja kaznenih djela 768 je bilo po poznatom počinitelju, a 779 po nepoznatom počinitelju. Počinitelji su naknadno otkriveni u 336 kaznenih djela ili 43,1%, a u 443 kaznena djela počinitelji su ostali nepoznati.

 Ukupna razriješenost kaznenih djela iznosi 71,4%, dok je u jedanaest mjeseci 2023. godine iznosila 72,9%.

 Ukupna razriješenost kaznenih djela, s kaznenim djelima iz ranijih razdoblja, čiji su počinitelji naknadno otkriveni u jedanaest mjeseci (30 kaznenih djela), iznosi 73,3% dok je u jedanaest mjeseci 2023. godine iznosila 75,5%.

 U strukturi kriminaliteta ukupno su: 1123 kaznena djela općeg kriminaliteta od kojih je 186 počinjeno na štetu mladeži i obitelji, 204 kaznena djela organiziranog kriminaliteta, 61 kazneno djelo kibernetičkog kriminaliteta, 60 kaznenih djela sigurnosti prometa, 52 kaznena djela zlouporabe droga i 47 kaznenih djela gospodarskog kriminaliteta.

**Opći kriminalitet**

U jedanaest mjeseci 2024. godine evidentirana su 1123 kaznena djela koja pripadaju grupaciji općeg kriminaliteta. Od navedenog broja kaznenih djela 186 je počinjeno na štetu mladeži i obitelji.

 Od ukupnog broja kaznenih djela 509 je bilo po poznatom počinitelju, a 614 po nepoznatom počinitelju. Počinitelji su naknadno otkriveni u 228 kaznenih djela ili 37,1%, a u 386 kaznenih djela počinitelji su ostali nepoznati.

 Ukupna razriješenost kaznenih djela iznosi 65,6%, a u jedanaest mjeseci 2023. godine je iznosila 69%. Ukupna razriješenost kaznenih djela, s djelima iz ranijih razdoblja, iznosi 68,1%, a u jedanaest mjeseci 2023. godine je iznosila 72%.

 U strukturi kaznenih djela općeg kriminaliteta ukupno je: 551 kazneno djelo protiv imovine, 139 kaznenih djela protiv osobne slobode, 96 kaznenih djela krivotvorenja, 60 kaznenih djela protiv života i tijela, 33 kaznena djela protiv javnog reda, 27 kaznenih djela protiv opće sigurnosti, 12 kaznenih djela protiv privatnosti, 8 kaznenih djela protiv pravosuđa, 7 kaznenih djela protiv spolne slobode i 4 kaznena djela protiv okoliša.

U kaznenim djelima protiv imovine najviše je teških krađa i krađa. U jedanaest mjeseci je evidentirano 199 teških krađa čija je ukupna razriješenost 40,7%, te 191 krađa čija je razriješenost 35,1%.

 Na štetu mladeži i obitelji je počinjeno 186 kaznenih djela ili 4 kaznena djela manje u odnosu na jedanaest mjeseci 2023. godine.

 Od broja kaznenih djela najveći broj pripada kaznenim djelima povrede dužnosti uzdržavanja (53), povrede djetetovih prava (43), nasilja u obitelji (30), prijetnji (19), nanošenja tjelesne ozljede (12) i spolne zlouporabe djeteta mlađeg od 15 godina (7).

**Gospodarski kriminalitet**

Policijska uprava je evidentirala 47 kaznenih djela gospodarskog kriminaliteta ili 4 kaznena djela manje u odnosu na 2023. godinu. Najveći broj prijavljenih kaznenih djela pripada kaznenim djelima neisplate plaća (9), utaje poreza ili carine (6), zlouporabe povjerenja u gospodarskom poslovanju (4), povrede tuđih prava (4) i zlouporabe osobne isprave (4).

**Kibernetički kriminalitet**

 Iz ove grupacije kriminaliteta evidentirano je 61 kazneno djelo ili 34 više u odnosu na prošlu godinu. Od broja evidentiranih kaznenih djela ukupno su 52 kaznena djela računalne prijevare, 6 kaznenih djela iskorištavanja djece za pornografiju, 1 kazneno djelo ometanja rada računalnog sustava, 1 kazneno djelo oštećenja računalnih podataka i 1 kazneno djelo zlouporabe naprava.

**Organizirani kriminalitet**

Iz oblasti organiziranog kriminaliteta evidentirana su 204 kaznena djela ili 112 više u odnosu na prošlu godinu. Tijekom jedanaest mjeseci evidentirano je ukupno: 181 kazneno djelo protuzakonitog ulaženja, kretanja i boravka u RH, 12 kaznenih djela nedozvoljenog posjedovanja, izrade i nabavke oružja, 4 iznude, 2 kaznena djela protupravne naplate, 2 kaznena djela krivotvorenja novca, 2 kaznena djela zločinačkog udruženja i 1 kazneno djelo prostitucije.

**Zlouporaba droga**

 U jedanaest mjeseci 2024. godine evidentirana su 52 kaznena djela zlouporabe droga ili 5 kaznenih djela manje u odnosu na jedanaest mjeseci 2023. godine.

Zapljenama je izuzeto: 10752,51 g marihuane, 5276 komada lijekova sa liste opojnih droga, 943,72 g amfetamina, 288,49 g kokaina, 167,21 g cannabis smole, 57 ml cannabis ulja, 56,89 g MDMA i derivata XTC, 19 komada cannabis sjemenki, 4,57 g halucinogenih gljiva, 3 stabljike biljke cannabis i 0,40 g heroina.

**SIGURNOST PROMETA**

 Na području Policijske uprave brodsko-posavske evidentirano je 1136 prometnih nesreća što je za 39 nesreća ili 3,6% više u odnosu na jedanaest 2023. godine.

Od ukupnog broja, 9 nesreća je s poginulim osobama, 350 s ozlijeđenim osobama i 777 s materijalnom štetom.

U odnosu na jedanaest mjeseci 2023. godine broj nesreća s poginulim osobama je veći za 3 nesreće ili 50%, s ozlijeđenim osobama je veći za 9 nesreća ili 2,6%, a s materijalnom štetom je veći za 27 nesreća ili 3,6%.

U prometnim nesrećama je poginulo 9 osoba, dok je u istom razdoblju prošle godine poginulo 8 osoba.

Teško je ozlijeđeno 116 osoba, a lakše je ozljede zadobila 421 osoba. U odnosu na jedanaest mjeseci 2023. godine broj ozlijeđenih osoba je veći za 6,5%.

 Najčešće okolnosti koje su prethodile prometnim nesrećama s nastradalim osobama su u pogreškama vozača zbog nepropisne brzine i brzine neprimjerene uvjetima na cesti i to u 101 nesreći, zbog nepoštivanja prednosti prolaza u 65 nesreća, zbog nepropisnog kretanja vozilom na kolniku u 60 nesreća, zbog vožnje na nedovoljnoj udaljenosti u 26 nesreća, te zbog nepropisanog uključenja u promet u 24 nesreće.

Prema vrstama prometnih nesreća najviše se nesreća s nastradalim osobama dogodilo prilikom slijetanja vozila s ceste i to 104 nesreće.

 Pod utjecajem alkohola su u trenutku prometne nesreće bila 144 vozača, 3 putnika i 1 pješak.

 Nadzorom prometa policijski službenici su utvrdili ukupno 27.317 prekršaja u cestovnom prometu što je za 14,8% više nego u jedanaest mjeseci 2023. godine.

 Od ukupnog broja prekršaja, utvrđena su 12.024 prekršaja vožnje nepropisnom brzinom što je u odnosu na jedanaest mjeseci 2023. godine više za 28,9%, a zbog upravljanja vozilom pod utjecajem alkohola su utvrđena 943 prekršaja što je za 20,7% manje prekršaja nego u prošloj godini.

**JAVNI RED**

Tijekom proteklih jedanaest mjeseci evidentirano je 3313 prekršaja od kojih su 534 protiv javnog reda i mira i 2779 iz ostalih zakona.

U odnosu na jedanaest mjeseci 2023. godine prekršaja je više za 16,7%.

**Javni red i mir**

Prema Zakonu o prekršajima protiv javnog reda i mira evidentirana su 534 prekršaja. U odnosu na jedanaest mjeseci 2023. godine (434 prekršaja) bilježi se povećanje za 100 prekršaja ili 23%.

 Evidentirano je 176 prekršaja svađe i vike, 85 tučnjava, 80 prekršaja omalovažavanja policijskih službenika, 63 prekršaja drskog ponašanja, 45 prekršaja držanja životinja bez nadzora, 29 prekršaja odavanja pijanstvu na javnom mjestu, 19 prekršaja vrijeđanja ili omalovažavanja moralnih osjećaja građana, 16 prekršaja odavanja skitnji i prosjačenju, 6 prekršaja davanja alkoholnog pića osobama koje su već bile pod utjecajem alkohola, 6 prekršaja odavanja prostituciji, 2 prekršaja izvođenja, reproduciranja, nošenja ili prenošenja simbola, 2 prekršaja omalovažavanja drugih službenih organa, 2 prekršaja kršenja zaštitne mjere, 1 prekršaj izmišljanja ili širenja lažnih vijesti, 1 prekršaj neovlaštenog pucanja iz vatrenog oružja i 1 prekršaj nesprječavanja narušavanja javnog reda i mira.

 Na ulici i trgu je počinjeno 360 prekršaja, u ugostiteljskim objektima 65 prekršaja, a na drugim mjestima 109 prekršaja.

 Pojedinačno je počinjeno 406 prekršaja, udružene dvije osobe su počinile 64 prekršaja, a 64 prekršaja su počinjena i u grupi tri i više osoba.

 Pod utjecajem alkohola su počinjena 183 prekršaja.

**Ostali zakoni**

 Prema ostalim zakonima evidentirano je 2779 prekršaja. U odnosu na jedanaest mjeseci 2023. godine (2406 prekršaja) ovih je prekršaja više za 373 ili 15,5%.

Najviše prekršaja evidentirano je iz Zakona o nadzoru državne granice i to 651 prekršaj, a zatim slijedi 440 prekršaja iz Zakona o radnom vremenu, obveznim odmorima mobilnih radnika i uređajima za bilježenje u cestovnom prometu, 366 iz Zakona o suzbijanju zlouporabe droga, 313 iz Zakona o osobnoj iskaznici, 269 iz Zakona o zaštiti od nasilja u obitelji, 222 iz Zakona o strancima, te 206 iz Zakona o obveznom osiguranju u prometu.

**Javna okupljanja**

Na području Policijske uprave brodsko-posavske prijavljeno je 1395 javnih okupljanja od kojih je održano 1390 ili 100 okupljanja više u odnosu na jedanaest mjeseci 2023. godine.

Održano je 939 javnih okupljanja sportskog karaktera, 198 kulturno zabavnog karaktera, 16 političkog karaktera, 4 prosvjeda i 233 okupljanja ostalog karaktera.

 Na održanim okupljanjima angažirano je 2125 policijskih službenika, a zbog narušavanja javnog reda i mira na okupljanjima sportskog karaktera podnesene su 32 prekršajne prijave.

**SIGURNOST DRŽAVNE GRANICE**

Tijekom jedanaest mjeseci 2024. godine je preko graničnih prijelaza zabilježeno prometovanje 11.214.619 osoba što je povećanje za 5,3% u odnosu na jedanaest mjeseci 2023. godine.

 Od ukupnog broja prelazaka, evidentirano je 5.325.307 prelazaka državljana trećih zemalja, 4.347.794 prelaska hrvatskih državljana i 1.541.518 prelazaka državljana EU.

 Promatrajući prometovanje vozila evidentirano je ukupno: 4.193.657 osobnih automobila što je za 5,7% više nego u jedanaest mjeseci 2023. godine, 623.514 teretnih vozila što je povećanje za 11,3%, te 49.344 autobusa što je u odnosu na jedanaest mjeseci 2023. godine smanjenje za 3,9%.

 Na graničnim prijelazima odbijeno je 1967 ulaza strancima u Republiku Hrvatsku i 377 izlaza od kojih se 246 odnosi na odbijanje izlaza strancu.

**POŽARI I TEHNOLOŠKE EKSPLOZIJE**

 Evidentirano je 168 požara ili 8 više u odnosu na jedanaest mjeseci prošle godine.

Od ukupnog broja, 85 je na otvorenom prostoru, 54 na građevinskim objektima i 29 na prometnim sredstvima.

 Tehnoloških eksplozija nije bilo.